คะแนน‘โปร่งใส’ไทยพุ่งขึ้นแท่นที่3ของอาเซียน
ดัชนีภาพลักษณ์คอร์รัปชั่นไทยปี 2014 ปรับตัวดีขึ้น 3 จุด เป็นชาติโปร่งใสที่สุดอันดับ 3 ของอาเซียน
4 ธ.ค. 2557

ดัชนีภาพลักษณ์คอร์รัปชั่นไทยปี 2014 ปรับตัวดีขึ้น 3 จุด เป็นชาติโปร่งใสที่สุดอันดับ 3 ของอาเซียน
องค์กรเพื่อความโปร่งใสนานาชาติเปิดเผยดัชนีภาพลักษณ์คอร์รัปชั่น (ซีพีไอ) ประจำปี 2014 โดยไทยได้รับการปรับอันดับสูงขึ้นอยู่ที่ 85 จาก 175 อันดับ และได้คะแนน 38 จุด  ถือว่าสูงจากเดิมที่อันดับ 102 และคะแนน 35 จุดในปี 2013 และถือเป็นประเทศที่ได้รับความโปร่งใสเป็นอันดับ 3 ในกลุ่มอาเซียน
นางจุรี วิจิตรวาทการ เลขาธิการมูลนิธิองค์กรเพื่อความโปร่งใสในประเทศไทย  เปิดเผยว่า สาเหตุที่อันดับของไทยดีขึ้น เนื่องจากหลายภาคส่วนมีส่วนร่วมในการแก้ไขปัญหา เช่น การปลูกฝังความดีให้เด็กๆ ในการเรียนการสอนหลักสูตร “โตไปไม่โกง”  “โรงเรียนคุณธรรม” รวมถึงการตื่นตัวของภาคธุรกิจ อีกทั้งคนไทยแสดงความรู้สึกไม่พอใจและมีจุดยืนต่อต้านการคอร์รัปชั่นอย่างชัดเจน
อย่างไรก็ตาม นางจุรี กล่าวว่า ในกลุ่มอาเซียนมีเพียงสิงคโปร์และมาเลเซียเท่านั้นที่ได้คะแนนเกิน 50 คะแนน โดยไทยอันดับดีขึ้นเพราะประเทศที่เคยมีคะแนนเท่ากันหรือมากกว่ามีคะแนนเท่าเดิมหรือลดลง 
ทั้งนี้ สิงคโปร์มีคะแนนความโปร่งใสสูงที่สุดในอาเซียน โดยอยู่อันดับที่ 7 ของโลก มีคะแนน 84 จุด ขณะที่มาเลเซียอยู่อันดับ 2 ของอาเซียน มีคะแนน 52 จุด ส่วนไทยและฟิลิปปินส์ได้รับการจัดอันดับที่ 85 เท่ากัน ขณะที่อินโดนีเซีย เวียดนาม ลาว และกัมพูชากับพม่า อยู่ในอันดับ 107 119 145 และ 156 ตามลำดับ
ด้าน นายปานเทพ กล้าณรงค์ราญ ประธานคณะกรรมการป้องกันและปราบปรามการทุจริตแห่งชาติ (ป.ป.ช.) กล่าวว่า รู้สึกพอใจกับผลคะแนน  แม้ตัวเลขลำดับคะแนนจะเพิ่มไม่มากแต่ไม่ใช่เรื่องง่าย  พร้อมแสดงความหวังว่าไทยจะต้องได้คะแนนถึง 50 คะแนน
ประธาน ป.ป.ช. ยังเห็นว่า กฎหมายในช่วงที่ยังมีคณะรักษาความสงบแห่งชาติ (คสช.) จนถึงการมีสภานิติบัญญัติแห่งชาติ (สนช.) ได้เน้นประโยชน์ให้การปฏิบัติหน้าที่ของ ป.ป.ช.ทำได้ดีขึ้น ภาคประชาชนเห็นการบังคับใช้กฎหมายอย่างเต็มที่   
นอกจากนี้ ชาติที่ได้รับการจัดอันดับสูงสุด 5 อันดับแรกของโลก ได้แก่ เดนมาร์ก นิวซีแลนด์ ฟินแลนด์ สวีเดน นอร์เวย์ สวิตเซอร์แลนด์ โดยได้คะแนน 92 91 89 87 86 ตามลำดับ โดยนอร์เวย์และสวิตเซอร์แลนด์ได้อันดับที่ 5 เท่ากัน